खेल विभाग की कमान जब से खेल संचालक जीपी सिंह ने संभाली है, उन्होंने बड़ी ही गंभीरता से खेल संघों की बातों को सुना है। खेल पुरस्कारों के नियमों को लेकर प्रारंभ से ही विवाद की स्थिति रही है। इसके लिए जो नियम बनाए गए हैं, उसका लगातार विरोध होता रहा है, लेकिन इसके बाद भी इन नियमों में बदलाव की पहल नहीं की गई है। इस बार खेल पुरस्कारों के लिए जब खेल विभाग में कवायद प्रारंभ हुई थी और खेल संचालक के सामने नियम आए तो उनको भी लगा कि नियम सरल और स्पष्ट नहीं हैं। ऐसे में उन्होंने २९ अगस्त को खेल पुरस्कार दिए जाने के बाद से ही सभी खेल संघों के पदाधिकारियों से यह बात कही कि उनके पास सुझाव दिए जाए कि वे नियमों में किस तरह का संशोधन चाहते हैं। एक तरफ जहां प्रदेश ओलंपिक संघ के साथ और कई खेल संघ नियमों में संशोधन के सुझाव बनाकर दे रहे हैं, वहीं खेल संचालक ने पंजाब, हरियाणा, मप्र, महाराष्ट्र और आन्ध्र प्रदेश के खेल पुरस्कारों के नियम मंगाए हैं। इसी के साथ उनके पास जिस भी राज्य के नियमों के सरल और स्पष्ट होने की जानकारी मिलती है, उनको वे मंगवाने का काम करते हैं। आज ही उनको प्रदेश ओलंपिक संघ के महासचिव बशीर अहमद खान ने उत्तर प्रदेश के नियमों के अच्छे होने की जानकारी दी। उनकी जानकारी पर उन्होंने तत्काल वहां के नियम मंगाने के निर्देश दिए हैं।